लखनऊ। सिटी मोन्टेसरी स्कूल, गोमती नगर ऑडिटोरियम में आयोजित विश्व एकता सत्संग में बोलते हुए बहाई धर्मानुयायी, प्रख्यात शिक्षाविद् व सी.एम.एस. संस्थापिका-निदेशिका डा. भारती गाँधी ने कहा कि बच्चों में ‘जय जगत’ की भावना का समावेश करें और उन्हें विश्व समाज के कल्याण के लिए तैयार करें, तभी यह दुनिया सुन्दर व सुरक्षित बन सकेगी। डा. गाँधी ने कहा कि सी.एम.एस. अपने छात्रों में एकता, शान्ति, प्रेम तथा भाईचारे की भावना का विकास करने को प्रतिबद्ध है और यही कारण है कि बच्चों को प्रारम्भ से ही नैतिक शिक्षा का ज्ञान एवं वसुधैव कुटुम्बकम का पाठ पढ़ाया जाता है। डा. गाँधी ने कहा कि लड़ाई में देश का बहुत पैसा खर्च हो जाता है जिससे आवश्यक कार्य रूक जाते हैं। इस बर्बादी को रोकने का एकमात्र विकल्प बच्चों में ‘जय जगत अर्थात विश्व का कल्याण हो’ का भावना का समावेश करना है। इससे पहले, सी.एम.एस. शिक्षकों द्वारा प्रस्तुत सुमधुर भजनों से विश्व एकता सत्संग का शुभारम्भ हुआ, जिन्होंने बहुत ही सुमधुर भजन सुनाकर सम्पूर्ण वातावरण को आध्यात्मिक उल्लास से सराबोर कर दिया।